पाएं अपने शहर की ताज़ा ख़बरें और फ्री ई-पेपरडाउनलोड करें
ग्वालियर । पुरानी छावनी के हीरानगर में पड़ोस में रहने वाले युवक-युवती शनिवार की सुबह घर के नजदीक ही आम के पेड़ पर फांसी के फंदे पर लटके हुए मिले। दोनों एक-दूसरे के हाथ थामे हुए थे। इन दोनों की काफी समय से जान-पहचान थी। आधी रात के बाद यह दोनों अपने-अपने घरों से निकले थे। पुलिस को प्रांरभिक पड़ताल में पता चला है कि दोनों एक-दूसरे से प्रेम करते थे और उन्हें आशंका हो गई थी कि उनकी शादी नहीं हो पाएगी। इस वजह से उन्होंने फांसी लगा ली।
हीरानगर में रहने वाला विनोद (23) पुत्र महेश बाथम चाट का ठेला लगाता था। इसके पड़ोस में ही काजल (20) पुत्री शेखर खटीक रहती थी। पड़ोस में रहने की वजह से दोनों में दोस्ताना ताल्लुकात थे। शुक्रवार की रात लगभग तीन बजे काजल घर से उठकर निकल गई। उसके पिता शेखर ने उसे अपनी जगह पर नहीं देखा तो तलाश शुरू कर दी। उन्होंने पुरानी छावनी के आसपास के इलाके में देखने के साथ ही सागरताल तक उसे तलाश कर लिया था, लेकिन वह कहीं नहीं मिली।
वहीं विनोद भी लगभग इसी समय अपने घर से गायब हुआ था। घरवाले रात भर उसे भी तलाशते रहे। सुबह इन दोनों के परिजन को पता चला कि घर से कुछ दूरी पर ही आम के पेड़ पर युवक-युवती की लाश लटकी हैं। परिजन ने जाकर देखा तो विनोद और काजल फांसी पर लटके हुए थे। ग्रामीणों ने पुलिस को सूचना देने के बाद लाशों को पेड़ से उतारा। घटनास्थल पर पहुंचे फॉरेंसिक एक्सपर्ट अखिलेश भार्गव ने सुसाइड नोट भी ढूंढऩे की कोशिश की, लेकिन यहां पर सुसाइड नोट नहीं मिला।
इसके अलावा ऐसी कोई वस्तु भी नहीं मिली, जिससे यह पता चलता कि अचानक ऐसा क्या हुआ युवक-युवती को जान देने की जरूरत आ पड़ी। शुरुआती तौर पर कुछ लोगों ने आशंका जताई थी कि इन्हें फांसी पर किसी ने लटका तो नहीं दिया, लेकिन पुलिस के सामने यह आशंका व्यक्त करने कोई नहीं आया।
वजह तलाश रहे हैं
प्रारंभिक पड़ताल में पता चला है कि युवक-युवती ने प्रेम प्रसंग के चलते आत्महत्या की है। अभी यह जांच की जा रही है कि अचानक ऐसी क्या वजह उत्पन्न हो गई कि उन्हें आत्मघाती कदम उठाना पड़ा।ञ्जञ्ज
असित यादव, थाना प्रभारी, पुरानी छावनी (प्रशिक्षु आईपीएस)
पिता के काम की रस्सी बेटी की मौत की वजह बन गई
जिस रस्सी से काजल और विनोद लटके मिले। वह काजल के घर से आई थी। काजल के पिता शेखर ट्रक ड्राइवर हैं और इस रस्सी का उपयोग ट्रक पर तिरपाल बांधने के लिए करते थे। रस्सी मोटी थी, इसलिए दोनों के लटकने के बाद भी टूटी नहीं।
ऐसा मालूम होता तो शादी करा देते
काजल ने इंटर तक शिक्षा प्राप्त की थी, वहीं विनोद ज्यादा नहीं पढ़ सका। मौके पर पहुंचे दोनों के परिजन यही कह रहे थे कि उन्हें ऐसा अंदेशा कतई नहीं था कि दोनों ऐसा करेंगे। यह पता होता तो वे दोनों की शादी ही करा देते। चर्चा यह भी थी कि दोनों की शादी अलग-अलग तय हो चुकी थी। हालांकि परिजन ने इसकी पुष्टि नहीं की है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn